CELEX: 
Language: bg
Date: 2021-02-24 00:00:00
Title: ДЕЛЕГИРАН РЕГЛАМЕНТ (ЕС) .../... НА КОМИСИЯТА за допълване на Регламент (ЕС) 2019/1238 на Европейския парламент и на Съвета във връзка с намесата по отношение на продуктите

ОБЯСНИТЕЛЕН МЕМОРАНДУМ
            
            
               1.КОНТЕКСТ НА ДЕЛЕГИРАНИЯ АКТ
            
            
               1.1.Общ контекст
            
            
               С Регламент (ЕС) 2019/1238 на Европейския парламент и на Съвета от 20 юни 2019 г. относно паневропейски персонален пенсионен продукт (ПЕПП) се въвежда приложима в целия ЕС рамка за допълващи лични пенсионни спестявания. 
            
            
               Населението на Европа застарява. През 2060 г. на всяко пенсионирано лице ще се падат средно едва две лица в трудоспособна възраст спрямо четири лица в наши дни. В резултат на това устойчивостта и адекватността на пенсионните системи в държавите членки ще бъдат подложени на все по-силен натиск, въпреки важните реформи, осъществявани от много държави — членки на ЕС. По-конкретно държавните пенсионни системи вече изпитват затруднения. 
            
            
               Необходими са повече спестявания с цел допълване на пенсионните доходи от традиционните държавни пенсионни системи чрез допълнителни пенсии. За тази цел Регламентът за ПЕПП е крайъгълен камък по пътя за преодоляване на разликата в пенсиите и създаване на общоевропейски пазар на продукти за лично пенсионно осигуряване в рамките на съюза на капиталовите пазари.
            
            
               Регламентът осигурява на потребителите допълнителна възможност да спестяват за пенсиониране. Регламентът за ПЕПП поставя основите на общоевропейски пазар на продукти за лично пенсионно осигуряване, като постановява стандартизирани правила за основните характеристики на продукта, например изисквания относно прозрачността, предоставянето на съвети, правилата за инвестиране, правото на прехвърляне към друг доставчик, видовете инвестиционни варианти и формите на плащанията. 
            
            
               1.2.Цели
            
            
               •
                     В съответствие с Регламента за ПЕПП настоящият делегиран регламент е насочен към постигането на следните цели: 
            
            
               •
                     да се допълни Регламента за ПЕПП чрез установяването на критерии и фактори, които да се прилагат от ЕОЗППО при определяне на това кога са налице значителни опасения във връзка със защитата на осигурените по ПЕПП лица, като по този начин се гарантира, че намесата на този орган е оправдана по отношение на даден ПЕПП продукт. Тези критерии и фактори се основават на дългосрочния пенсионен характер на продукта и предоставят допълнителна подробна информация относно същността на дадена заплаха за нормалното функциониране и целостта на финансовите пазари или за стабилността на цялата финансова система на Съюза или на част от нея, както е посочено в член 65.
            
            
               1.3.Правно основание
            
            
               С настоящия акт се допълва Регламент (ЕС) 2019/1238 на Европейския парламент и на Съвета от 20 юни 2019 г. относно паневропейски персонален пенсионен продукт (ПЕПП) по силата на правното основание за оправомощаване, предоставено на Комисията в член 65, параграф 9 от посочения регламент. 
            
            
               2.КОНСУЛТАЦИИ ПРЕДИ ПРИЕМАНЕТО НА АКТА
            
            
               Настоящият акт се основава на техническото становище, предоставено от ЕОЗППО в съответствие с член 10, параграф 1 от Регламент (ЕС) № 1094/2010. Преди да представи на Комисията техническото становище, ЕОЗППО проведе открита обществена консултация в периода между 2 декември 2019 г. и 2 март 2020 г.  Преди обществената консултация ЕОЗППО получи съвместни становища от своите две групи от заинтересовани страни — Групата на участниците от сектора на застраховането и презастраховането и Групата на участниците от професионалните пенсионни фондове. След това ЕОЗППО сформира консултативна група от практикуващи експерти в областта на ПЕПП с цел обсъждане на практическите аспекти на разработените идеи и обмен на мнения с ОИСР и с изтъкнати представители на академичните среди в областта на пенсионното осигуряване. На 24 февруари 2020 г. ЕОЗППО организира публично изслушване, за да се запознае с мнението на заинтересованите страни.  ЕОЗППО извърши също така анализ на разходите и ползите, който беше включен в окончателния доклад заедно с резултатите от обществената консултация и отговорите на ЕОЗППО до заинтересованите страни. На 14 август 2020 г. ЕОЗППО изпрати на Комисията окончателния си доклад с техническото становище. 
            
            
               3.ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               •
                     Целта на настоящия делегиран регламент е да се определят допълнителни елементи на режима на ПЕПП, които не са свързани със стратегически или политически решения. Те допълват определената в Регламент (ЕС) 2019/1238 рамка на политиката с по-подробна информация и разяснения за елементите, попадащи в обхвата на правомощията. 
            
            
               •
                     В членове 1—7 допълнително се уточняват критериите и факторите за определяне на случаите, в които е оправдано ЕОЗППО да упражни правомощията си за временна намеса по отношение на продуктите като предпазна мярка. 
            
            
                
            
            
               ДЕЛЕГИРАН РЕГЛАМЕНТ (ЕС) .../... НА КОМИСИЯТА
            
         
         
            
               от 24.2.2021 година
            
            
               за допълване на Регламент (ЕС) 2019/1238 на Европейския парламент и на Съвета във връзка с намесата по отношение на продуктите 
                  
               
            
               (текст от значение за ЕИП)
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               като взе предвид Регламент (ЕС) 2019/1238 на Европейския парламент и на Съвета от 20 юни 2019 г. относно паневропейски персонален пенсионен продукт (ПЕПП), и по-специално член 65, параграф 9 от него,
            
            
               като има предвид, че:
            
            
               (1)Необходимо е ЕОЗППО да има възможността да прилага ясни критерии и фактори, когато определя наличието на значителни опасения във връзка със защитата на инвеститорите или наличието на заплаха за нормалното функциониране и целостта на финансовите пазари или за стабилността на цялата финансова система в Съюза или на част от нея. С настоящия регламент допълнително се уточняват тези критерии и фактори, включително изброените в член 65, параграф 9, втора алинея, букви а) — г) от Регламент (ЕС) 2019/1238. 
            
            
               (2)От съществено значение е да се осигури последователен подход в рамките на Съюза, като същевременно се даде възможност за предприемане на подходящи действия от страна на Европейския орган за застраховане и професионално пенсионно осигуряване (ЕОЗППО) при настъпването на непредвидени неблагоприятни събития или събития, попадащи в обхвата на разпоредбите на член 65, параграф 9 от Регламент (ЕС) 2019/1238. Комисията прикани ЕОЗППО да предостави техническо становище в областта на паневропейския персонален пенсионен продукт (ПЕПП).
            
            
               (3)Наличието на „заплаха“, което е една от предпоставките за намеса на ЕОЗППО с оглед поддържане на нормалното функциониране и целостта на финансовите или стоковите пазари или на стабилността на финансовата система, изисква по-висок праг на оценка, отколкото наличието на „значителни опасения“, които на свой ред са предпоставка за намеса от страна на ЕОЗППО с оглед защита на инвеститорите. ЕОЗППО следва да може да се намесва, когато поне един от факторите или критериите в настоящия регламент води до такива опасения или заплаха.
            
            
               (4)Необходимо е също така да се вземат предвид специфичното положение и обстоятелствата, свързани с доставчика или дистрибутора на ПЕПП във връзка с потенциалния им принос към опасения или заплахи от вида, предвиден в член 65, параграф 9 от Регламент (ЕС) 2019/1238, 
            
            
            
               ПРИЕ НАСТОЯЩИЯ РЕГЛАМЕНТ:
            
            
               Член 1
            
            
               ЕОЗППО прилага следните критерии и фактори, когато взема предвид степента на сложност на ПЕПП:
            
            
                  
            
            
               a)дългосрочния пенсионен характер на ПЕПП;
            
            
               б)вида и степента на прозрачност на базовите активи;
            
            
               в)степента на прозрачност на разходите и таксите, свързани с ПЕПП; 
            
            
               г)използването на техники, които при представянето на ПЕПП привличат вниманието на осигурените по ПЕПП лица към несъществени елементи;
            
         
         
            
               д)естеството и прозрачността на рисковете;
            
            
               е)използването на наименования на продукти, терминология или друга информация, които предполагат по-голяма степен на сигурност или възвръщаемост от тези, които в действителност са възможни или вероятни, или които представят подвеждащи характеристики на продукта;
            
            
               ж)дали информацията за ПЕПП е била недостатъчна или недостатъчно надеждна, за да даде възможност на участниците на пазара, за които е предназначена, да формират своята преценка, като се вземат предвид естеството и видът на ПЕПП;
            
            
               з) сложността на изчисляване на резултатите, като се вземе предвид по-специално дали възвръщаемостта зависи от резултатите на един или няколко базови активи, които на свой ред са повлияни от други фактори;
            
            
               и)естеството и мащаба на рисковете;
            
            
               й)
                     дали ПЕПП е обвързан с други продукти или услуги; 
            
            
               к)
                     сложността на всички договорни условия по ПЕПП; 
            
            
               л)
                     наличието и степента на несъответствие между очакваната възвръщаемост по ПЕПП и риска от загуба, като се вземе предвид следното:
            
            
               1) структурата на разходите и други разходи; 
            
            
               2) несъответствието по отношение на риска на доставчика, задържан от доставчика;
            
            
               3) профилът на риска и възвръщаемостта;
            
            
               м)
                     ценообразуването и свързаните с ПЕПП разходи, като се вземе предвид следното:
            
            
               1) използването на скрити или вторични такси;
            
            
               2) таксите, които не отразяват нивото на предлаганите услуги;
            
            
               3) разходите за гаранции или разходите, които не отразяват действителните разходи или справедливата стойност на капиталовата гаранция в случаите, когато се касае за Основен ПЕПП;
            
            
               н)
                     доколко лесно и при какви разходи осигуреното по ПЕПП лице може да използва услугите за преносимост и смяна на доставчика, като се вземе предвид следното:
            
            
               1) използването на услуги за смяна на доставчика или преносимост според етапа, в който се използва услугата, прилаганите такси или загубата на предимства и стимули;
            
            
               2) фактът, че използването на услуги за смяна на доставчика или преносимост не е разрешено или е фактически невъзможно.
            
            
            
               Член 2
            
         
         
            
            
               ЕОЗППО прилага следните критерии и фактори, когато взема предвид връзката на ПЕПП с типа на осигуреното по ПЕПП лице, на което ПЕПП се предлага или продава:
            
            
               a)характеристики, отразяващи уменията и способностите на осигуреното по ПЕПП лице, включително равнището на образование, знанията и опита с други пенсионни продукти, дългосрочни инвестиционни продукти или търговски практики, както и уязвимостта на осигуреното по ПЕПП лице;
            
            
               б)характеристики, отразяващи икономическото положение на осигуреното по ПЕПП лице, включително дохода, богатството и степента на зависимост от ПЕПП за получаването на адекватен пенсионен доход;
            
            
               в)основните финансови цели на осигуреното по ПЕПП лице, включително пенсионните спестявания и необходимостта от покритие на риска, включително биометричните рискове;
            
            
               г)дали ПЕПП се продава на осигурено по ПЕПП лице извън съответния целеви пазар или дали целевият пазар е бил определен погрешно;
            
            
               д)дали се допуска покритие чрез национална гаранционна схема, когато съществуват такива схеми.
            
            
            
               Член 3
            
            
               ЕОЗППО прилага следните критерии и фактори, когато взема предвид степента на новаторство на ПЕПП, дадена дейност или практика:
            
            
               a)степента на новаторство, свързано със структурата и характеристиките на ПЕПП, по-специално степента на новаторство на техниките за намаляване на риска, формите на изходящите плащания, или разработването на други плащания съгласно ПЕПП;
            
            
               б)степента на разпространение на иновациите, включително дали ПЕПП е иновативен за определени категории осигурени по ПЕПП лица;
            
            
               в) новаторство, което включва ливъридж; 
            
            
               г) предишен опит на пазара с подобни ПЕПП или практики за продажба на ПЕПП.
            
            
            
               Член 4
            
            
               ЕОЗППО прилага следните критерии и фактори, когато взема предвид ефекта на ливъридж, който даден ПЕПП или дадена практика предоставят:
            
            
            
               a)специфичните характеристики на базовите активи по ПЕПП, като се вземе предвид ливъриджът, който е вътрешноприсъщ на ПЕПП;
            
            
               б)породения от финансирането ливъридж; 
            
         
         
            
               в)характеристиките на сделките за финансиране с ценни книжа.
            
            
            
               Член 5
            
            
               ЕОЗППО прилага следните критерии и фактори, когато взема предвид обема или общия размер на натрупания капитал по ПЕПП:
            
            
            
               a)размера на потенциалните неблагоприятни последици от гледна точка на отделното осигурено по ПЕПП лице, а при голям брой текущо и потенциално осигурени по ПЕПП лица — потенциалните неблагоприятни последици за група от осигурени по ПЕПП лица, като се вземат предвид по-специално:
            
            
               б)обемът и общият размер на натрупания капитал по ПЕПП;
            
            
               в)условната стойност на ПЕПП;
            
            
               г)вероятността, мащабът и естеството на евентуалните неблагоприятни последици, включително размерът на загубите, които потенциално могат да бъдат понесени;
            
            
               д)очакваната продължителност на неблагоприятните последици;
            
            
               е)обемът на вноските;
            
            
               ж)броят и изискванията за квалификация и надеждност на участващите посредници;
            
            
               з)ръста на пазара или продажбите;
            
            
               и)средният размер на сумата, инвестирана в ПЕПП от всяко осигурено по ПЕПП лице;
            
            
               й)нивото на покритието, предвидено в националното законодателство относно схемите за гарантиране на застрахователни вземания, когато съществуват такива схеми;
            
            
               к)стойността на техническите резерви по отношение на ПЕПП;
            
            
               л)дали базовите активи по ПЕПП носят висок риск за изпълнението на сделките, сключени от участниците или осигурените по ПЕПП лица на съответния пазар; 
            
            
               м)дали характеристиките на ПЕПП го правят особено податлив да бъде използван за целите на финансови престъпления и по-специално дали тези характеристики биха могли потенциално да насърчават използването на ПЕПП за целите на:
            
            
               1) измами или непочтени действия;
            
            
               2) нарушения или злоупотреби с информация по отношение на финансов пазар;
            
         
         
            
               3) управление на постъпления от престъпна дейност;
            
            
               4) финансиране на тероризъм.
            
            
            
               Член 6
            
            
            
               ЕОЗППО взема предвид също така следните фактори, които могат да повлияят на нормалното функциониране и целостта на финансовите пазари:
            
            
            
               a)дали финансовите дейности или финансовите практики на доставчика или дистрибутора на ПЕПП във връзка с ПЕПП носят особено висок риск за устойчивостта или гладкото функциониране на пазарите;
            
            
               б)дали ПЕПП, финансовите дейности или финансовите практики на доставчика или дистрибутора на ПЕПП във връзка с ПЕПП биха могли да доведат до значително и изкуствено несъответствие между цените на даден дериват и тези на базовия пазар;
            
            
               в)дали ПЕПП, финансовите дейности или финансовите практики на доставчика или дистрибутора на ПЕПП във връзка с ПЕПП носят висок риск за инфраструктурата на пазара или на платежните системи, включително системите за търговия, клиринг и сетълмент;
            
            
               г)дали ПЕПП, финансовите дейности или финансовите практики на доставчика или дистрибутора на ПЕПП във връзка с ПЕПП могат да застрашат доверието на осигурените по ПЕПП лица във финансовата система; 
            
            
               д)дали ПЕПП, финансовите дейности или финансовите практики на доставчика или дистрибутора на ПЕПП във връзка с ПЕПП носят висок риск от смущения в дейността на финансовите институции, считани за важни за финансовата система на Съюза.
            
            
            
               Член 7
            
            
               ЕОЗППО взема предвид също така следните фактори, отнасящи се до конкретната ситуация и обстоятелствата, свързани с доставчика или дистрибутора на ПЕПП, като се вземе предвид следното:
            
            
               a)неговото финансово състояние и платежоспособност; 
            
            
               б)неговите финансови дейности или финансови практики; 
            
            
               в)неговият бизнес модел, включително неговата устойчивост и прозрачност; 
            
            
               г)пригодността на презастрахователните и гаранционните споразумения по отношение на ПЕПП;
            
            
               д)зависимостта на доставчика на ПЕПП от трети страни по отношение на важни характеристики на ПЕПП, като например покритие на биометричните рискове, гаранции и преносимост на ПЕПП;
            
         
         
            
               е)практиките за продажба, свързани с ПЕПП, като се вземат предвид:
            
            
               1) използваните канали за комуникация и дистрибуция;
            
            
               2) информацията, маркетингът или други рекламни материали;
            
            
               3) степента на новаторство, свързано с модела на дистрибуция, като дължината на посредническата верига или използването на новаторски техники за модела на дистрибуция.
            
            
            
               Член 8
            
            
               Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на 24.2.2021 година.
            
            
               
                     За Комисията
               
               
                     Председател
                     Ursula VON DER LEYEN